May 06,2015
భారత్‌కు ఆ సత్తా ఉందిొ 9శాతం ఆర్థిక వృద్ధి రేటుపై అరుణ్‌జైట్లీ
బాకు: భారత్‌కు 9-10శాతం ఆర్థిక వృద్ధి రేటు సాధించే సత్తా ఉందని కేంద్ర ఆర్థిక మంత్రి అరుణ్‌జైట్లీ అన్నారు. మంగళవారం ఆయన అజర్బైజాన్‌ దేశ రాజధాని బాకులో జరిగిన ఏషియన్‌ డెవలప్‌మెంట్‌ బ్యాంక్‌ వార్షిక సమావేశానికి హాజరయ్యారు. ఈ సందర్భంగా ఆయన మీడియాతో మాట్లాడారు. గత సంవత్సర కాలంగా తాము తీసుకొచ్చిన సంస్కరణల ఫలితంగా దేశ ఆర్థిక పురోగతి కనబడుతోందన్నారు. పెట్టుబడులను ఆకర్షించడానికి తాము పలు సంస్కరణలు చేశామన్నారు. 10 శాతం వృద్ధి కచ్చితంగా సాధిస్తామన్న నమ్మకం తనకుందన్నారు. దీనికోసం గ్రామీణ ప్రాంతాల్లో మౌళిక సదుపాయాలు, నీటి పారుదల రంగాల్లో పెట్టుబడులను పెట్టనున్నామని తెలిపారు. అవస్థాపనా రంగంలో పెద్ద ఎత్తున పెట్టుబడులు అవసరమవుతాయని అన్నారు. దీని ప్రయోజన కరమైన ప్రభావం తయారీరంగంపై ఉంటుందని అన్నారు. ఇలా ఒక దశాబ్ధం పాటు చేస్తేనే 9-10 శాతం ఆర్థిక వృద్ధి రేటును అందుకోగలమన్నారు. పేదరికాన్నీ తగ్గించవచ్చని అన్నారు. వస్తు సేవల బిల్లు(జిఎస్‌టి)పై మాట్లాడుతూ.. దీని కోసం అన్ని పార్టీల ఏకాభిప్రాయన్ని సాధించేందుకు కృషి చేస్తున్నామని అన్నారు.
మీ స్నేహితులకు రికమెండ్ చెయ్యండి